Verkstedeier: Hun sa hun hadde kommet borti noe
Politiet hentet den mistenkte drapsbilen på verkstedet ved 21-tiden tirsdag, bare noen timer etter at de hadde pågrepet ekteparet i 40-årene som er siktet for bildrapet. Den siktede kvinnen ringte verkstedeier Kjell Sund (52) sent fredag kveld. - Hun lurte på om jeg fikset bilruter. Det bekreftet jeg, sier Sund til VG. Kvinnen leverte bilen, en grønn Ford Focus 2000-modell, på verkstedet på Hana ved 13-tiden lørdag. Verkstedet ligger noen kilometer nord for Klepp, hvor 12 år gamle Olav Hovda meid ned bare et snaut døgn tidligere. - Det så ut som om noen hadde kastet en stor stein på høyre side av frontruten. Det minnet om hærverk. Bilen hadde også skader i siden, sier Sund. Det var også skader i panseret - en mindre bulk og to fordypninger med cirka to centimeter i omkrets i panseret.Kvinnen forklarte verkstedeieren hva som årsaken til skadene i siden av bilen. - Hun forklarte at hun skulle stoppe for en venninne og hadde kommet borti noe, sier Sund. Da politiet kom for å hente bilen var han nesten ferdig med å fikse den. - Jeg utbedret skadene og fikk skiftet ruta. Da politiet kom hadde han nettopp ferdiglakkert bilen. Sund har sittet i avhør med politiet frem til tidlig onsdag morgen. - Jeg knakk sammen litt ved tanken på at jeg har hatt en bil på verkstedet som kan være årsaken til at en ung gutt ble drept. Jeg synes det er vondt og forferdelig, sier Sund.Han koblet aldri Forden til bildrapssaken på Klepp. - Jeg visste at en 12-åring var påkjørt og drept. Det var en rød bil som var etterlyst. Jeg koblet ikke bildrapet med den grønne bilen jeg fikk inn, sier Sund. Verkstedeieren kjenner dessuten den siktede kvinnen fra tidligere, noe som var med på at han aldri koblet bildrapet til henne. Det er den siktede kvinnen som er registrert som eier Forden. Hun kjøpte den i fjor høst. Politiet vet ikke om det var kvinnen eller ektemannen hennes som kjørte bilen fredag kveld. - Vi har avhørt begge og vil fortsette med videre avhør i saken. Ingen av de to siktede har erkjent å ha kjørt denne bilen. - Vi ønsker at folk som har sett den grønne Ford Focusen melder i fra til oss, sier politiadvokat Anne-Bjørg Ingebrigtsen i Rogaland politidistrikt. Politiet sa på en pressekonferanse onsdag at de er sikre på at den aktuelle bilen er drapsbilen.
Da Kjell Sund fikk inn den grønne Forden på verkstedet sitt, koblet han ikke kjøretøyet til bildrapet på Olav Hovda (12).